謝章伯益惠硯
作者：曾鞏
朝代：宋

paragraphs: 人生對門東西陌，口耳一間心誰傳。
况乃天地相去遠，一在南海一在燕。
古今萬世復萬世，彼亦居下此在前。
是非得失錯且繁，以情相話何由緣。
造化豈不大且淵，到此縮縮智且慳。
聖人智出造化先，始獨俯仰模坤乾。
一人詰曲意百千，以文寫意意乃宣。
簡書軸載道相聯，馳夷走貊通百蠻。
羲皇向今谷屢遷，言語應接旦暮間。
聖人不死術以此，又與其類殊蚑蠕。
外之君臣內父子，仁義禮樂定筆端。
硯與筆墨乃舟船，論功次第誰能攀。
伯益于文敏且顓，字向紙上生戈鋋。
與硯出入宜不捐，胡乃贄我璧棄泉。
作詩知硯功小大，報不充賜心焦然。